सीतामढ़ी : जानकी जन्मभूमि सीतामढ़ी पर्यटन मानचित्र पर नहि, इ लोकसभा चुनाव मे पैघ मुद्दा अछि आ इ मुद्दा उम्मीदवारक नाव डूबा सकैत अछि। अप्पन जन्मभूमि केँ पर्यटन स्थलक दर्जा नहि भेटला सं मानी जे मां जानकी कानि रहल छथि। आजादीक बाद सं अखन धरि केंद्र आ राज्यक कोनो सरकारक एहि दिस ध्यान नहि देलक। सरकार बदलैत रहल ,वादा होइत रहल, घोषणाक बौछार भेल, मुदा माटि आइयो सूखल अछि। विधायक सं सांसद धरि, डीएम सं सीएम आदि सीतामढ़ी केँ पर्यटनक मानचित्र पर स्थापित करबा लेल कतेक झूठ वादा केलनि, से ओहो सभ बिसरि गेला। भोर सं सांझ भेल, फेर सांझ सं भोर मुदा जानकी लेल सांझ सं सांझ रहि गेल। विधायक, मंत्री, सांसद, मुख्यमंत्रीक दिन बदलल मुदा सिया जनम वियोगहि गेल, दुख छोड़ि सुख कहियो नहि भेल। कतेक भेलाक बाद पर्यटन मंत्रीक पहल पर सरकारक कुंभकर्ण निन्न फूजल आ बिहारक पर्यटक स्थलक रूपे सीतामढ़ी केँ जगह भेटल मुदा केंद्रीय पर्यटन विभाग अखन धरि एकरा देशक पर्यटक स्थलक रूपे स्थान नहि देलक। चारि बरख सं इ मामला कागज मे लटकल अछि। आन प्रदेशक एकटा ट्रस्टी द्वारा जानकी जन्म भूमि केँ विकसित करबाक प्रयास जारी अछि। पंथपाकड़ आ हलेश्वर स्थान केँ सेहो देशक मानचित्र पर पर्यटक स्थलक दर्जा भेटय, ताहि दिस कोनो पहल नहि कएल जा रहल अछि।
 Powered by Blogger. 